b'\n_START_ARTICLE_\nPalatul Camerei Deputa\xc8\x9bilor\n_START_SECTION_\nIstoricul locului\n_START_PARAGRAPH_\nPrimele date despre dealul pe care va fi construit viitorul Palat al Camerei Deputa\xc8\x9bilor sunt din jurul anului 1650.  \xc3\x8en acea perioad\xc4\x83 Dealul Mitropoliei, ulterior Dealul Patriarhiei, era acoperit cu viile domnului \xc8\x99i viile c\xc4\x83lug\xc4\x83rilor de la Mitropolie. Ideea de a avea \xc3\xaen mijlocul mitropoliei sediul forului legislativ nu este pur \xc3\xaent\xc3\xa2mpl\xc4\x83toare, acest aspect este rezultatul unor cutume ale vremurilor. Conform acestor cutume Mitropolitul era de drept pre\xc8\x99edintele boierilor, singurii cet\xc4\x83\xc8\x9beni cu drept de vot, reuni\xc8\x9bi \xc3\xaen adunarea deputa\xc8\x9bilor. Necesitatea de a avea sediul legislativului \xc3\xaen dealul mitropoliei este \xc8\x99i rezultatul faptului c\xc4\x83 prin tradi\xc8\x9bie Mitropolitul nu putea s\xc4\x83-\xc8\x99i p\xc4\x83r\xc4\x83seasc\xc4\x83 locuin\xc8\x9ba. Prin urmare obiceiul de a organiza adunarea deputa\xc8\x9bilor la mitropolie devine o ac\xc8\x9biune fireasc\xc4\x83, \xc3\xaen acest sens o parte din chiliile c\xc4\x83lug\xc4\x83rilor fiind transformate \xc3\xaentr-o construc\xc8\x9bie care s\xc4\x83 permit\xc4\x83 reuniunile oficiale ale legislativului._NEWLINE_\xc3\x8en anul 1881 are loc repararea \xc8\x99i reamenajarea vechii construc\xc8\x9bii a Adun\xc4\x83rii Deputa\xc8\x9bilor, ob\xc8\x9binute din transformarea chiliilor \xc8\x99i este ad\xc4\x83ugat un amfiteatru, asem\xc4\x83n\xc4\x83tor Palatului Deputa\xc8\x9bilor Germani (Reichstag). Amfiteatrul creat era mare, cochet, spa\xc8\x9bios \xc8\x99i avea dou\xc4\x83 r\xc3\xa2nduri de loji \xc8\x99i o galerie. Deputa\xc8\x9bii \xc3\xae\xc8\x99i desf\xc4\x83\xc8\x99urau \xc8\x99edin\xc8\x9bele \xc3\xaen sala de \xc8\x99edin\xc8\x9be, o sal\xc4\x83 cu scaune dispuse \xc3\xaen semicerc, \xc3\xaen partea din fa\xc8\x9b\xc4\x83 a acestuia exista o tribun\xc4\x83, iar \xc3\xaen dreapta tribunei era amplasat\xc4\x83 banca mini\xc8\x99trilor.  Cl\xc4\x83direa era deschis\xc4\x83 publicului pentru vizitare doar \xc3\xaen afara orelor de \xc8\x99edin\xc8\x9b\xc4\x83, \xc3\xaen urma acordului ob\xc8\x9binut de la unul din func\xc8\x9bionarii institu\xc8\x9biei. Cet\xc4\x83\xc8\x9benii rom\xc3\xa2ni puteau lua parte la lucr\xc4\x83rile camerei doar dac\xc4\x83 aveau semn\xc4\x83tura unui deputat pe un tichet de intrare, iar cet\xc4\x83\xc8\x9benii str\xc4\x83ini aveau nevoie de semn\xc4\x83tura ambasadei \xc8\x9b\xc4\x83rii lor.\n_START_SECTION_\nRidicarea palatului actual\n_START_PARAGRAPH_\n\xc3\x8en locul fostului palat al Adun\xc4\x83rii Deputa\xc8\x9bilor, \xc3\xaen anul 1907 a fost construit, dup\xc4\x83 planurile arhitectului Dimitrie Maimarolu, noul palat al Camerei Deputa\xc8\x9bilor, construc\xc8\x9bie p\xc4\x83strat\xc4\x83 p\xc3\xa2n\xc4\x83 \xc3\xaen prezent.\n_START_SECTION_\nDestina\xc8\x9biile palatului\n_START_PARAGRAPH_\n\xc3\x8en perioada socialist\xc4\x83 edificiul a func\xc8\x9bionat ca sediu al Marii Adun\xc4\x83ri Na\xc8\x9bionale, organul suprem al puterii de stat a Republicii Socialiste Rom\xc3\xa2nia. Dup\xc4\x83 evenimentele din 1989 a redevenit sediul Camerei Deputa\xc8\x9bilor.\n_START_SECTION_\nTrecerea \xc3\xaen posesia Bisericii Ortodoxe Rom\xc3\xa2ne\n_START_PARAGRAPH_\n\xc3\x8en anul 1996 palatul a intrat \xc3\xaen posesia Patriarhiei Rom\xc3\xa2ne. Hot\xc4\x83r\xc3\xa2rea privind transmiterea imobilului \xc3\xaen administrarea Patriarhiei Bisericii Ortodoxe Rom\xc3\xa2ne a fost adoptat\xc4\x83 de guvernul V\xc4\x83c\xc4\x83roiu \xc3\xaen data de 8 octombrie 1996, cu mai pu\xc8\x9bin de o lun\xc4\x83 \xc3\xaenaintea alegerilor legislative din 1996. Hot\xc4\x83r\xc3\xa2rea respectiv\xc4\x83 a intrat \xc3\xaen vigoare prin publicarea ei \xc3\xaen Monitorul Oficial din 28 octombrie 1996, cu \xc8\x99ase zile \xc3\xaenaintea alegerilor.\n_START_SECTION_\nTrecerea \xc3\xaen proprietatea Bisericii Ortodoxe Rom\xc3\xa2ne\n_START_PARAGRAPH_\nDup\xc4\x83 adoptarea legii nr. 213/1998 privind proprietatea public\xc4\x83 \xc8\x99i regimul juridic al acesteia, a devenit posibil\xc4\x83 trecerea unor imobile din domeniul public \xc3\xaen domeniul privat al statului \xc8\x99i \xc3\xaenstr\xc4\x83inarea lor. \xc3\x8en \xc8\x99edin\xc8\x9ba guvernului Boc din 6 decembrie 2010 a fost adoptat\xc4\x83 hot\xc4\x83r\xc3\xa2rea de guvern nr. 1229/2010, prin care o serie de imobile trecute de-a lungul timpului \xc3\xaen administrarea Bisericii Ortodoxe Rom\xc3\xa2ne au fost transmise de data aceasta \xc3\xaen proprietatea Bisericii Ortodoxe Rom\xc3\xa2ne. Pe l\xc3\xa2ng\xc4\x83 foste sedii de b\xc4\x83nci \xc8\x99i alte imobile din Alba Iulia, Miercurea Ciuc \xc8\x99i Sf\xc3\xa2ntu Gheorghe, la punctul 5 al hot\xc4\x83r\xc3\xa2rii de guvern a fost trecut fostul sediu al Camerei Deputa\xc8\x9bilor, imobil \xc3\xaen suprafa\xc8\x9b\xc4\x83 de 17.690 mp._NEWLINE_Transferul de proprietate, cu titlu gratuit, \xc3\xaen favoarea Bisericii Ortodoxe Rom\xc3\xa2ne, precum \xc8\x99i renovarea necorespunz\xc4\x83toare a imobilului de c\xc4\x83tre noul proprietar, au fost criticate de Asocia\xc8\x9bia Bucure\xc8\x99tii Vechi \xc8\x99i Noi.\n_START_SECTION_\nDescriere\n_START_PARAGRAPH_\nFa\xc8\x9bada construc\xc8\x9biei realizat\xc4\x83 \xc3\xaen stil neo-clasic, cu o lungime de 80 m, are un parter impozant \xc8\x99i este dominat\xc4\x83 de centrul acesteia, corpul intr\xc4\x83rii, decro\xc8\x99at av\xc3\xa2nd un peristil format din 6 coloane ionice, grupate c\xc3\xa2te dou\xc4\x83. Cupola cl\xc4\x83dirii, asem\xc4\x83n\xc4\x83toare cu cea a Ateneului, aflat\xc4\x83 deasupra s\xc4\x83lii de \xc8\x99edin\xc8\x9b\xc4\x83, este prev\xc4\x83zut\xc4\x83 cu un lanternou, form\xc3\xa2nd axa de compozi\xc8\x9bie a construc\xc8\x9biei. Fa\xc8\x9bada principal\xc4\x83 a edificiului are de o parte \xc8\x99i de alta dou\xc4\x83 volume de col\xc8\x9b, subordonate din punct de vedere arhitectural corpului central. Fa\xc8\x9bada lateral\xc4\x83, partea de nord-est, este simetric\xc4\x83, iar arhitectura ordonat\xc4\x83 \xc3\xaei confer\xc4\x83 un statut impun\xc4\x83tor. Fa\xc8\x9bada este ornat\xc4\x83 cu pila\xc8\x99trii pe dou\xc4\x83 nivele, iar corpurile de col\xc8\x9b sunt decorate \xc8\x99i dominante. Privind dinspre strada Na\xc8\x9biunile Unite, pot fi observate cele patru nivele ale edificiului. Primul nivel are forma unui subasament masiv \xc8\x99i este construit din piatr\xc4\x83, al doilea nivel este puternic bosat, peste acesta fiind construit nivelul \xc3\xaen care se intr\xc4\x83 prin fa\xc8\x9bada principal\xc4\x83, dinspre biserica patriarhal\xc4\x83.'